ปภ. ประสานจังหวัดและท้องถิ่น เร่งช่วยเหลือผู้ประสบอุทกภัยในพื้นที่ 17 จังหวัด
กรมป้องกันและบรรเทาสาธารณภัย ในฐานะกองอำนวยการป้องกันและบรรเทาสาธารณภัยกลาง รายงานจากสถานการณ์ร่องมรสุมกำลังแรงพาดผ่านภาคเหนือตอนล่าง ภาคกลางและภาคตะวันออกเฉียงเหนือตอนล่าง ประกอบกับมรสุมตะวันตกเฉียงใต้กำลังปานกลางพัดปกคลุมทะเลอันดามัน ภาคใต้และอ่าวไทย ทำให้ประเทศไทยมีฝนตกหนักถึงหนักมากบางพื้นที่ บริเวณภาคเหนือ ภาคตะวันออกเฉียงเหนือ ภาคกลาง รวมถึงกรุงเทพมหานครและปริมณฑล ภาคตะวันออกและภาคใต้ ตั้งแต่วันที่ 20 กรกฎาคมถึงปัจจุบัน (25 ก.ค.65) เกิดสถานการณ์อุทกภัยในพื้นที่ 17 จังหวัด ได้แก่ เชียงใหม่ เชียงราย ลำปาง อุตรดิตถ์ เพชรบูรณ์ พิษณุโลก พิจิตร ชัยภูมิ ขอนแก่น นครราชสีมา ระยอง ชลบุรี จันทบุรี สมุทรปราการ สมุทรสาคร นนทบุรี และยะลา รวม 29 อำเภอ 42 ตำบล 86 หมู่บ้าน ประชาชนได้รับผลกระทบ 459 ครัวเรือน มีผู้เสียชีวิต 2 ราย (ชลบุรี) ภาพรวมสถานการณ์คลี่คลายแล้วทุกจังหวัด สำนักงานป้องกันและบรรเทาสาธารณภัยจังหวัด ได้ประสานหน่วยงานที่เกี่ยวข้องลงพื้นที่สำรวจประเมินความเสียหาย เพื่อดำเนินการช่วยเหลือตามระเบียบกระทรวงการคลังฯ ประชาชนที่ได้รับความเดือดร้อน สามารถแจ้งเหตุและขอความช่วยเหลือทางไลน์ “ปภ.รับแจ้งเหตุ 1784 และสายด่วนนิรภัย 1784 ตลอด 24 ชั่วโมง